text: 
  " Jeg tror ikke længere, at der er nogen markedsudvalgs-medlemmer, som
   kan overskue sammenhængen. Alligevel sidder vi møde efter møde og 
  giver bindende mandat til ministre, som skal forhandle Danmarks 
  synspunkt i EFs ministerråd, " siger Peter Duetoft.
  
  Han henviser bl.a. til B.T.s afsløring af et EF-direktiv, som af 
  hensyn til folkesundheden forbyder private slagtehuse at slagte mere 
  end 12 kreaturer om ugen. Folkesundheden lider ingen skade så længe, 
  der slagtes under 12 kreaturer. Slagtes der 13 kreaturer, skal 
  slagterierne indrettes med avanceret udstyr som var de store 
  eksportslagterier. Og dermed lukkes halvdelen af danske slagtehuse.
  
  Direktivet blev vedtaget i juli i år. Men Markedsudvalget opdagede ikke
   konsekvensen af det før i sidste uge.
  
  Duetoft redegør for sit kontroversielle synspunkt i en ny bog om 
  EFunionerne, som udkommer på mandag. Peter Duetoft, der er erklæret 
  supereuropæer og har en fortid i EF-parlamentet, har skrevet bogen 
  sammen med Jens Peter Bonde fra Folkebevægelsen mod EF.
  
  
  
  